Tänään vietetään Eurooppa-päivää, ja 26.5 äänestetään tulevaisuuden Euroopan päättäjistä. Setan kansainvälisten asioiden toimikunnan puheenjohtaja Annika Ojala kertoo, miksi on tärkeää äänestää eurovaaleissa, ja miten lhbti-asioita voidaan edistää Euroopan politiikassa.

Sateenkaarioikeuksia edistävää liikettä voidaan sanoa yhdeksi viime vuosikymmenten menestyksekkäimmäksi ihmisoikeusliikkeeksi. Olemme nousseet vain muutaman vuosikymmenen aikana avoimesti kaduille ja paraateihin, rakentaneet siltoja yritysmaailman huipuille ja murskanneet syrjiviä käytäntöjä rohkeammin kuin moni muu liike. Jos kerran pääsimme jo näin pitkälle, mikä meitä estää murskaamasta viimeisiäkin syrjiviä lakeja?

Maailman toisiksi suurimmat demokraattiset vaalit ovat nurkan takana. Listasin kolme syytä, jonka takia jokaisen tulisi äänestää sateenkaariehdokasta eurovaaleissa.

Koska jokainen annettu ääni voi tukea sateenkaariväestön oikeuksia

Useimmat meistä nauttivat EU:n tuomista hyödyistä, etenkin matkustaessaan tai opiskellessaan, mutta myös huomaamattaan arkisissa tilanteissa. Parlamentti vaikuttaa EU:n budjettiin, tärkeimpiin nimityksiin ja lähes kaikkiin lakeihin. Tapio Raunion ja Matti Wibergin mukaan 17,8 prosenttia vuosina 1995-2015 aikana tehdystä lainsäädännöstä sisälsi sidoksen EU:hun.

Harva meistä tietää, että parlamentti äänesti sateenkaariasioista vuosina 2014-2019 yli 300 kertaa. Kolme sataa kertaa! Kun oikeat ihmiset ovat päätöksenteon äärellä, voimme saada todella merkittäviä muutoksia aikaan.

Maaliskuussa 2018 parlamentti hyväksyi perusoikeuksia käsittelevän vuosiraportin, jossa tuomitaan ensimmäistä kertaa sateenkaariihmisiin kohdistuvat niin kutsutut eheytyshoidot eli ei-lääketieteelliset eheytysterapiat, joilla pyritään muuttamaan henkilön seksuaalista suuntautumista tai sukupuolen kokemusta. Keväällä 2019 päätöslauselmassaan parlamentti tuomitsi intersukupuolisiin kohdistuvat ihmisoikeusloukkaukset, ja kehotti valtioita toimimaan intersukupuolisten kehollisen koskemattomuuden ja ihmisoikeuksien toteutumiseksi.

Koska menneisyydet tuulet puhaltavat myös Euroopassa

Sukupuolten tasa-arvoa vastustavasta anti-gender-liikehdinnästä on puhuttava, ja heidät tunnistettava pölyttynyttä maailmankuvaa edistävinä ihmisoikeuskehityksen hidastajina. Trumpin hallintoon, teekutsuliikkeseen ja Venäjän oligarkkeihin liitoksissa olevia tahoja on rahoittanut Euroopassa toimivia äärikonservatiivisia ryhmiä ja -kampanjoita useissa maissa. Opensocietyn mukaan sateenkaarioikeuksien vastaiset kampanjat Tsekissä ja Romaniassa sekä aborttioikeuden vastaiset kampanjat Espanjassa ja Italiassa ovat ainakin saaneet mittavaa tukea.

Emme voi antaa näiden toimijoiden keskeyttää työtämme ihmisoikeuksien eteen. Euroopan on katsottava tulevaisuuteen, eikä oltava taantumuksellinen!

Koska aikamme kaipaa feministisiä johtajia

Katsoessa entisen YK:n ihmisoikeuskomissaari Zeid Ra’ad Al Hussein’in vetoomusta, on vaikea olla herkistymättä. Al Hussein peräänkuuluttaa maailman johtajilta empaattisempaa ja ihmisoikeusperustaisempaa johtajuutta aikamme suurten kriisien ratkaisemiseksi .

Nyt ei ole hiljentymisen aika, vaan hetki, jolloin meidän tulee vaatia päättäjiämme toimimaan vahvoina ja äänekkäinä puolustajina sateenkaarijärjestöjen ja -ihmisoikeuspuolustajien työlle.

Vain äänestämällä voimme taata Euroopan parlamenttiin ihmisoikeuksien puolella olevia edustajia. Ilman tukeamme eivät he sinne pääse. Tästä huolimatta viime EU-vaaleissa suomalaisista vain 39,1 prosenttia äänioikeutetuista käytti oikeuttaan. Koko EU:n keskiarvo oli 42,6, mutta esimerkiksi Ruotsissa (51,1 %) ja Tanskassa (56,3 %) prosentit olivat korkeammat.

Äänestämättä jättäminen on huonoin tapa haastaa systeemiä. Jos mielestäsi on väärin, ettei Euroopan yhteisistä asioista ole päättämässä kuin kourallinen sateenkaariedustajia, äänestä. Jos haluat päättää omasta kehostasi, äänestä. Jos päätöksenteko kuuluu mielestäsi muillekin kuin valkoisille ihmisille, äänestä.

Työ sateenkaarioikeuksien eteen ei ole valmista. Ihmisoikeuskehityksen hidastuminen viestii huolestuttavista trendeistä. Annetaan siis näissä vaaleissa tukemme niille, jotka tyhjien puheiden sijaan puolustavat oikeuksiamme ja puuttuvat epäoikeudenmukaisuuksiin.

Löydä ehdokkaasi:

Kansainvälisten asioiden toimikunta järjestää eurovaaliehdokkaiden paneelikeskustelun Helsingissä ensi viikon perjantaina 17.5 klo 15-17. Tilaisuus on esteetön, ilmainen ja avoin kaikille. Lisätietoa tapahtumasta täällä.

Seta kerää sateenkaariehdokkaiden allekirjoituksia osana kattojärjestö ILGA-Europen kampanjaa. Allekirjoituksia on jo lähes 30.

Parlamentissa toimiva lhbti-intergroup julkaisi sivullaan katsauksen siihen, miten eri puolueet ovat äänestäneet sateenkaariasioista kuluneen vaalikauden aikana käyttäen viittä eri esimerkkiä.

Annika Ojala

Setan kansainvälisten asioiden toimikunnan puheenjohtaja